Verdens måske største klump rav på 275 kilo er blevet fundet i Skagerak, og kommet i land i Hanstholm. En fisketrawler fik klumpen i nettet. Det kæmpe stykke rav, som også kaldes kopal eller ungt rav, er vurderet til at være 300.000 kroner værd. Det fremgår af en nyhed på Lauritz.com. Kopal er en fællesbetegnelse for en række forskellige sorter af harpiks, og derfor et forstadie til rav. Der skal gå adskillige millioner år, for den store klump kopal vil blive til rav, som vi kender det fra for eksempel smykker. En markant duft - Vi var ved at tabe både næse og mund, da vi så den enorme klump. Jeg har aldrig set noget lignende. Den er jo utrolig smuk på sin helt egen rustikke, upolerede måde og så dufter den markant, men lækkert af harpiks. Jeg forstår godt, at kopal har været og stadig bliver brugt i forbindelse med forskellige ceremonier. Duften skaber en særlig stemning, fortæller Ané Gyldholm, der er filialdirektør hos Lauritz.com i Aarhus i pressemeddelelsen. Geologer fra Naturhistorisk Museum i Aarhus har undersøgt kopalklumpen, der bekræfter ægtheden. De vurderer, at klumpen er fra sidste istid og dermed er omkring 20.000 år gammel. Der vil være hammerslag på det store stykke af slagsen 17. december 2020. I skrivende stund lyder højeste bud på 150.000 kroner.

Referat:
Auktionshuset Lauritz.com har netop sat verdens sandsynligvis største klump ungt rav på auktion. Klumpen vejer mere end 275 kilo.